**דברי פתיחה ליום החברה – חגיגות השמונים – 20.5.14**

**גבירותי ורבותי**

**אני שמח לפתוח את יום החברה לכבוד חגיגות השמונים – כאן בשפיים.**

**אקדים ואומר כי הרישום ליום החברה הנוכחי הוא אירוע בפני עצמו , המדבר בעד עצמו. נמצאים כאן כרגע כ 200 מחברינו ומתמחינו. ללא ספק הנוכחות הגבוהה ביותר שנרשמה אי פעם בתולדותינו. אני מברך את כולנו בשם הוועדה המדעית. עוד הרשו לי לברך אורח כבוד שלנו שמלווה אותנו שנים רבות – א.ב. יהושע, ברוך הבא.**

**כמה מילים על היום:**

**נושא היום כפי שהובא לידיעתכם במיילים החוזרים ונשנים שלנו הוגדר על ידי הוועדה המדעית : 'הסביבה בה אנו חיים – להיות אנליטיקאי ישראלי'.**

**הנושא כפי שיכולתם להתרשם אינו תלוי בחלל ריק. הוא מתכתב עם התימה המרכזית שהובילה הוועדה המדעית בשנתיים האחרונות - העמקת המודעות למה שכינינו 'כוחות הכבידה של השיח' המאפיין את החברה האנליטית שלנו.**

**אין זה נושא שאנחנו כאנליטיקאים עוסקים בו בדרך כלל. למעשה אנו מקווים לא פעם להשאיר אותו מאחורי הדלת הסגורה של הדיאדה הטיפולית שלנו. אפילו משתדלים לסגור דלת בצורה הרמטית ככל האפשר כדי להשאיר את רעשי הסביבה בה אנו חיים בחוץ. אבל כידוע – הסביבה בה אנו חיים היא בחוץ כשם שהיא בפנים.**

**הוועדה המדעית שמה לה למטרה ליצור עמדת התבוננות קבועה במרכיב זה של דיוננו המדעיים והתנהלותנו כחברי החברה האנליטית וכמתמחי המכון שלה. למען האמת - בדיוננו כבר שחקנו מעט את המטפורה של כוחות הכבידה, אבל למען האמת מבחינות מסוימות היא לא רעה. לכוחות הכבידה הפיסיקליים השפעה דרמטית על התנהלותנו על פני כדור הארץ – אך זו - אפילו שדבר קיומה *ידוע* לכל בר בי רב – אינה *מודעת* לנו ברמת החוויה עד שאיננו יוצאים מתוכה ונחלצים מלפיתתה. בדרך כלל איננו מבחינים בצבעי השטיח שעליו אנו עומדים עד שהוא לא נמשך מעט מתחת לרגלינו. (זכור לי בהקשר זה הפעם הראשונה שנסעתי לביקור בגרמניה כאב צעיר וכבן להורים ילידי גרמניה, שרוב משפחתו משני הצדדים, נספתה בשואה; ההחלטה לבקר שם לא הייתה פשוטה ומרגע שנחתתי על אדמת גרמניה מצאתי עצמי 'ממשש ' שוב ושוב את עצמי לבדוק מה אני מרגיש בקשר ליהדותי ולישראלותי. כמי ששפת אמו הייתה גרמנית למרות שנולדתי בארץ, חשתי למן רגע הנחיתה על אדמת גרמניה בבית, באופן שהרגיש לי בעיקר מוזר. אפילו מצאתי עצמי אומר ביותר משמץ אירוניה – 'זכות השיבה' היא זכותי לחזור לכאן. נדמה לי שמעולם לא הבנתי טוב יותר את חוויית ה Uncanny כמו בזמן הביקור הזה. אך מה שיצר אותה הייתה העובדה שרוב הזמן נאלצתי להודות בפני עצמי 'שאיני מרגיש שום דבר מיוחד'. עד שחצינו את הגבול לצרפת ובבת אחת הרגשתי שטון של מועקה ירד מעלי. זו הייתה תחושה של הקלה עצומה. סוף סוף הייתי זר מוחלט על אדמת צרפת. מה שהיה מפתיע עבורי זה שיכולתי לחוש כל זאת רק כשיצאתי מתוך 'שדה הכבידה' הזה).**

**מאפייני תרבות והשפעותיהם עלינו ועל עיצוב זהותנו הם בלתי מודעים. הם קובעים את 'תג הערך' של מושגינו ודימויינו. אלה נסחרים בבורסה הלא מודעת של השיח המתפתח במקומותינו. בה נקבע בדרך מסתורית למדי מה 'אין' ומה 'אאוט' מה נחשב 'גבוה' ומה נחשב 'נמוך' ובעיקר את מה אנו מאמצים ללא הרהור וערעור ומה מעורר מחלוקת , תרעומת, ביקורת וויכוח. המובן מאליו הוא האויב הגדול ביותר של המובן. למעשה ה'מובן מאליו' הוא חמקמק וערמומי במיוחד. כיוון שהוא טס מתחת למכ"ם הסוקר משמעות (כמה ישראלי הביטוי הזה) הוא מעורר מעצם טבעו חשד להדחקה או הכחשה קולקטיבית; לעומת זאת כל מה שמעורר וויכוח מזמין את השאלה מה התפקיד הלא מודע של הוויכוח. איזה איום או חרדה לא מודעת הוא מביא לידי ביטוי.**

**המחשבה להקדיש את היום הזה לחקירת גורם הישראליות בזהותנו כאנליטיקאים וכחברה אנליטית מהווה חוליה נוספת בשרשרת של פעילויות שיזמה הוועדה המדעית בקדנציה הנוכחית שלה , שכרגע אמנה רק שתיים מהן:**

1. **יום החברה הקודם שהופק בשיתוף פעולה עם וועדת ההוראה (בהובלתה של גילה חורש ) והתנהל תחת הכותרת 'דור דור ודורשיו'; במהלכו, להזכירכם, ניסינו לבחון את נושא מאפייני השיח מזווית רב דורית תוך התמקדות בתהליך ההכשרה.**
2. **המפגש בגינוסר (שמיועד לחברים בלבד) והתקיים תחת הכותרת:**
3. **והיום הנוכחי המוקדש כאמור לבחינת השפעות 'הסביבה בה אנו חיים' מזווית ספציפית – השלכות היותנו ישראלים על זהותנו כאנליטיקאים.**

**לאן מכוונת אם כן כותרת היום הסביבה בה אנו חיים – להיות אנליטיקאי ישראלי?**

הרישא של הכותרת נוסח כמובן  בהשראת מאמרו של ויניקוט ״המקום בו אנו חיים׳ שבו מעניק ויניקוט למקום חיותנו מעמד של 'מרחב פוטנציאלי'. עוד שני תיאורטיקנים קנוניים עוסקים בעניין התרבות. פרויד כמובן המתייחס לסובייקט ככלוא ב'לא נחת בתרבות' וביון המעניק לה מעמד דיאלקטי בדיונו בתרבות במסגרת התנסויותיו בקבוצות. כאן מוצגת התרבות כמושג מגשר בין **האינדיבידואל** לבין **המנטליות** של הקבוצה. את המנטליות מציג ביון כמיכל שאליו משליכים האינדיבידואלים את אותם חלקים שאינם סובלים בעצמם ושעליהם אינן מוכנים לקחת בעלות. התרבות היא מבנה מגשר בין האינדיבידואל והמנטליות – כלומר מערך של התנהגויות, עמדות ופנטזיות שנועד למלא את הפער בין מי שאני לבין הקבוצה שאליה אני משתייך. כיוון שכך ניתן לראות בתרבות מבנה דינמי המצוי ביחס דיאלקטי אל הסובייקטים המכוננים אותו ומכוננים על ידו. כמו לומר: האדם כלוא בלא נחת בתרבות שהוא עצמו יצר לעצמו.

אשר לסיפא של הכותרת: ״להיות אנליטיקאי ישראלי״ נוגע בשאלות שבדרך כלל אינן מעסיקות אותנו כחברה כמו : **מה משמעות היותנו אנליטיקאים וישראלים גם יחד** - האם מדובר בשתי זהויות נפרדות? מתנגשות? משלימות? גם וגם? האם אנליטיקאי הוא בכל מקום קודם כל אנליטיקאי, או שמא כל איש מקצוע - ירצה או לא – הוא גם תבנית נוף מולדתו. במובן זה מעניין לחקור האם הישראליות טבועה בדמנו באופן המשפיע על תפיסתנו העצמית, העדפותינו המקצועיות, יכולתנו להקשיב? עד כמה ׳הקשב הצף׳ אכן צף באופן המשוחרר מכוחות הכבידה המודעים - ובעיקר הבלתי מודעים - של השיח התרבותי וכיצד כל זה משפיע עלינו כיחידים וכחברה. ניסינו להבנות את יום החברה כמרחב שבו שאלות אלו ואחרות תוכלנה להידון ולהתברר ולו רק על קצה המזלג.

מטרת יום החברה (PT) הוגדרה איפה כך: **לאפשר חקירה והתבוננות בסוגיה כיצד משפיעה הישראליות (המקום בו אנו חיים) על זהותנו המקצועית כאנליטיקאים - כיחידים וכחברה.**

**להיות אנליטיקאי ישראלי – זהות – נימוסי התנהלות – מאפייני חשיבה – מאפייני קשר – מאפייני תקשורת**